**Protest pre NRSR – Kedy, ak nie teraz?**

**Statement za študentstvo umeleckých škôl**

Celestína Minichová

My, študentky a študenti, potrebujeme pre svoj rozvoj nezávislé inštitúcie. Patrí medzi ne aj Fond na podporu umenia, ktorý predstavuje dôležitý nástroj podpory tvorby absolventov a absolventiek umeleckých škôl a ich nástupu do profesijného života.

Stretli sme sa v toto ráno, aby sme ukázali poslancom a poslankyniam, že nám nie je ľahostajné, aké plány má s nezávislým Fondom SNS a Ministerstvo kultúry. Cítime veľké znepokojenie nad tým, že k diskusii nad plánovanými zmenami zákona neboli prizvaní odborníci a odborníčky, ani samotné vedenie Fondu na podporu umenia. Sme frustrované a naša vízia budúceho profesného uplatnenia v umení a kultúre je podlomená. Rozhorčuje nás malosť a chamtivosť, ktorá je citeľne prítomná v motiváciách predloženého poslaneckého návrhu.

Hneváme sa a sme unavené. Včera ráno bol v plameňoch Pink Whale, kde 7-krát ukradli dúhovú vlajku. Bojíme sa o každé ďalšie podujatie, každú prevádzku, komunitné centrum či projekt, ktorý funguje aj vďaka Fondu na podporu umenia a nezdieľa vaše kvázi národné hodnoty. Keďže práve my, študenti a študentky, často nachádzame prvé profesijné uplatnenie v projektoch nezávislej kultúry, bojíme sa, že zásahmi do fungovania FPU prídeme o zásadné príležitosti uplatnenia v kľúčových obdobiach našich začínajúcich kariér. Burcujete ľudí k nenávisti, rozdeľujete spoločnosť na malé uzavreté tábory, pokúšate sa o polarizáciu kultúrnej obce.

Nechajte nás, študentstvo, umelcov a umelkyne a kultúrnych pracovníkov a kultúrne pracovníčky, venovať sa tomu, čomu rozumieme a čomu sme zasvätili či postupne zaväcujeme celý život. Nevzdali sme sa a venujeme sa štúdiu umenia, aj napriek tomu, že podmienky v kultúre sú na Slovensku dlhodobo náročné, že veľakrát pracujeme takmer zadarmo a musíme mať niekoľko zamestnaní, len aby sme dokázali platiť nájom a výdavky na tvorbu umenia – aj počas štúdia.

Dnes tu stojíme za kultúrou, ktorá je slobodná, inkluzívna, láskavá a nediskriminujúca. Nestrácame nádej a žiadame verejnosť, aby pozorne sledovala kroky Ministerstva kultúry a snahy o devastačné zásahy do inštitúcií. Žiadame, aby Fond na podporu umenia ostal nezávislý – pre súčasné aj budúce generácie umelcov, umelkýň, aj celej spoločnosti.